S-195/2010

Mál þetta höfðaði lögreglustjórinn á Akranesi með ákærum 27. apríl og 25. ágúst 2010 á hendur ákærða, Þ-kk-þgf Ó. E-kk-þgf, kt. …, Suðurgötu 19 á Akranesi. Málið var dómtekið 2. nóvember 2010.

Í ákæruskjali 27. apríl 2010 eru ákærða gefin að sök eftirtalin brot framin í desember 2009 á Akranesi:

I.

Fyrir hylmingu, með því að hafa þriðjudaginn 15. desember 2009, á heimili sínu, tekið við Dell fartölvu, ASK skjávarpa og Acer Projector skjávarpa, að verðmæti kr. 250.000, frá S-kk-þgf H-kk-þgf E-kk-þgf, kt. 160780-3989, sem ákærða var ljóst að hefði stolið tækjunum fyrr um nóttina, og síðar sama dag, í Reykjavík, í félagi með S-kk-þgf H-kk-þgf, selt Acer Projector skjávarpa og reynt að selja hinn skjávarpann og fartölvuna.

Telst þetta varða við 1. mgr. 254. gr. almennra hegningarlaga nr. 19/1940.

II.

Fyrir eignaspjöll, sama dag og greinir í I. ákærulið, í Reykjavík, valdið spjöllum á fartölvu er greinir í I. ákærulið, og hent henni í ruslatunnu, eftir afskipti lögreglu af ákærða.

Telst þetta varða við 1. mgr. 257. gr. almennra hegningarlaga.

III.

Þess er krafist að ákærði verði dæmdur til refsingar og til greiðslu alls sakarkostnaðar.

Í ákæruskjali 25. ágúst 2010 eru ákærða gefið að sök „fíkniefnabrot mánudaginn 7. júní 2010, með því að hafa á Akranesi haft í sínum vörslum 0,69 g af tóbaksblönduðu kannabisefni en lögreglan fann efnið á heimili ákærða og ákærði handtekin í framhaldi af því.

Brot ákærða samkvæmt þessum ákærulið þykir varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, lög 13/1985, 82/1998 og lög nr. 68/2001 og 2. gr., sbr. 1. mgr. 14. gr. reglugerðar nr. 233/2001 um ávana- og fíkniefni og önnur eftirlitsskyld efni, sbr. reglugerðir nr. 232/2001 og nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar. Þess er jafnframt krafist að ofangreind fíkniefni sem hald var lagt á við rannsókn málsins verði gerð upptæk með dómi samkvæmt 6. mgr. 5. gr. laga nr. 65/1974, sbr. lög 68/2001 og 2. mgr. 14. gr. reglugerðar nr. 233/2001.“

Ákærði hefur fyrir dómi skýlaust játað að hafa framið þau brot sem honum eru gefin að sök í ákæru og er játning hans studd sakargögnum. Eru því efni til að leggja dóm á málið samkvæmt 1. mgr. 164. gr. laga um meðferð sakamála nr. 88/2008. Samkvæmt þessu verður ákærði sakfelldur fyrir brotin, sem réttilega eru færð til refsilaga í ákæru.

Samkvæmt sakavottorði er ákærði ekki með mál á sakaskrá sem hefur áhrif við ákvörðun refsingar.

Við ákvörðun refsingar er til þess að líta að ákærði hefur greiðlega gengist við brotum sínum. Að þessu virtu þykir refsing ákærða hæfilega ákveðin 30 daga fangelsi, en rétt þykir að öllu virtu að fresta fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Með vísan til þeirra lagaákvæða sem greinir í ákæru verða gerð upptæk þau fíkniefni sem lögregla lagði hald á við rannsókn málsins.

Samkvæmt 1. mgr. 218. gr. laga um meðferð sakamála, nr. 88/2008, verður ákærða gert að greiða þóknun verjanda síns, sem þykir hæfilega ákveðin að meðtöldum virðisaukaskatti, svo sem í dómsorði greinir. Annar sakarkostnaður hefur ekki fallið til við rannsókn og meðferð málsins.

B-kk-nf B-kk-nf, héraðsdómari, kveður upp dóm þennan.

DÓMSORÐ:

Ákærði, Þ-kk-nf Ó. E-kk-nf, sæti fangelsi í 30 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dómsins haldi ákærði almennt skilorð 57. gr. almennra hegningarlaga.

Ákærði sæti upptöku á 0,69 g af tóbaksblönduðu kannabisefni.

Ákærði greiði málsvarnarlaun verjanda síns, J-kk-ef H-kk-ef H-kk-ef, hdl., 21.963 krónur.

B-kk-nf B-kk-nf